Oficiālais Vēstnesis L 161 , 30/04/2004 Lpp. 0001 - 0005



Padomes Regula (EK) Nr. 855/2004 (2004. gada 29. aprīlis), ar kuru groza Regulu (EK) Nr. 3069/95, ar ko izveido Eiropas Kopienas novērošanas programmu, kuru piemēro Kopienas zvejas kuģiem, kas zvejo Ziemeļrietumu Atlantijas zvejniecības organizācijas (NAFO) pārvaldes rajonā EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 37. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], tā kā: (1) Regula (EK) Nr. 3069/95 [2] paredz īpašus noteikumus, lai Kopienas līmenī piemērotu novērošanas programmu, par kuru 1995. gadā panākta vienošanās Ziemeļrietumu Atlantijas zvejniecības organizācijas (NAFO) ietvaros un kuras mērķis ir uzlabot kontroli un izpildi NAFO pārvaldes rajonā. (2) Paturot prātā īpašos apstākļus, kādos programmu īstenoja Kopienas līmenī 1995. gadā, Padome uzticēja Komisijai novietot novērotājus uz visiem Kopienas zvejas kuģiem, un šīs programmas darbības izmaksas sedza Kopiena. (3) 2002. gadā pieņēma Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku [3]. Atbilstoši minētajai regulai dalībvalstīm jākontrolē darbības, ko ārpus Kopienas ūdeņiem veic kuģi, kas kuģo zem to karoga, tostarp tās ir atbildīgas par to, lai uz šādiem kuģiem būtu novietoti novērotāji. (4) Paturot prātā, ka tika pieņemta minētā pamatregula, vairs nav nekāda pamatojuma tam, lai Komisija aizvien nestu administratīvo un finansiālo slogu, kas saistīts ar programmas īstenošanu. (5) Komisijai un dalībvalstīm cieši jāsadarbojas, lai nodrošinātu, ka tiek saglabāta novērošanas programmas efektivitāte un ka tā ievēro Kopienas saistības NAFO ietvaros. (6) Regula (EK) Nr. 3069/95 attiecīgi jāgroza, IR PIEŅĒMUSI ŠO REGULU. 1. pants Ar šo Regulu (EK) Nr. 3069/95 groza šādi: 1. Regulas 1. panta pirmo daļu aizstāj ar šādu: "1. Neskarot Regulas (EEK) Nr. 1956/88 2. panta 2. punktu, dalībvalstis norīko novērotājus uz visiem saviem zvejas kuģiem, kas zvejo vai grasās zvejot NAFO pārvaldes rajonā. Pienācīgi iecelti novērotāji paliek uz zvejas kuģiem, uz kuriem tie norīkoti, kamēr tos nomaina citi novērotāji." 2. Regulā iekļauj šādu pantu: "1.a pants Dalībvalstis katru gadu vēlākais līdz 20. janvārim un turpmāk tūlīt pēc katra jauna novērotāja norīkošanas iesniedz Komisijai to novērotāju sarakstu, kurus tās norīkojušas atbilstoši 1. pantam." 3. Regulas 2. pantā "Kopienas novērotājus" aizstāj ar "pienācīgi norīkotus novērotājus". 4. Regulas 4. pantu aizstāj ar šādu: "4. pants Visas izmaksas, kas rodas, novērotājiem darbojoties saskaņā ar šo regulu, sedz dalībvalstis. Dalībvalstis var prasīt, lai šīs izmaksas pilnībā vai daļēji sedz šo kuģu īpašnieki." 5. Regulas I pielikuma 1. punkta i) apakšpunktā "Komisija" aizstāj ar "dalībvalstis". 6. Regulas I pielikuma 2. punkta m) apakšpunktā "attiecīgās dalībvalsts kompetentajām iestādēm" aizstāj ar "to dalībvalstu kompetentajām iestādēm, kas viņus norīkojušas". 7. Regulas II pielikumu svītro. 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. To piemēro no 2004. gada 1. maija. Šī regula uzliek saistības kopumā un ir tieši piemērojama visās dalībvalstīs. Luksemburgā, 2004. gada 29. aprīlī Padomes vārdā — priekšsēdētājs M. McDowell [1] Atzinums sniegts 2004. gada 1. aprīlī (Oficiālajā Vēstnesī vēl nav publicēts). [2] OV L 329, 30.12.1995, 5. lpp. Regulā grozījumi izdarīti ar Regulu (EK) Nr. 1049/97 (OV L 154, 12.6.1997., 2. lpp.). [3] OV L 358, 31.12.2002., 59. lpp. --------------------------------------------------